# 

ประกาศอธิบดีกรมสรรพากร

เกี่ยวกับภาษีเงินได้ (ฉบับที่ 408)

เรื่อง กำหนดให้ผู้ยื่นรายการแจ้งข้อความ

ตามรายงานข้อมูลรายประเทศ (Country-by-Country Report)

## \_\_\_\_\_\_\_\_\_\_\_\_\_\_

เพื่อประโยชน์ในการจัดเก็บภาษีอากร อาศัยอำนาจตามความในมาตรา 17 วรรคสาม (2)  
แห่งประมวลรัษฎากร ซึ่งแก้ไขเพิ่มเติมโดยพระราชบัญญัติแก้ไขเพิ่มเติมประมวลรัษฎากร (ฉบับที่ 25)  
พ.ศ. 2525 อธิบดีกรมสรรพากรกำหนดให้บริษัทหรือห้างหุ้นส่วนนิติบุคคลแจ้งข้อความตามประกาศนี้  
ต่อเจ้าพนักงานประเมินพร้อมกับการยื่นแบบแสดงรายการ ดังต่อไปนี้

ข้อ 1 ในประกาศนี้

“ความตกลงระหว่างประเทศเกี่ยวกับการแลกเปลี่ยนข้อมูล” หมายความว่า ความตกลงที่รัฐบาลไทยหรือสำนักงานการค้าและเศรษฐกิจไทยได้เข้าผูกพันเป็นคู่สัญญาหรือภาคีซึ่งมีข้อบัญญัติให้มีการแลกเปลี่ยนข้อมูลภาษีอากรเพื่อประโยชน์ในการป้องกันการเลี่ยงรัษฎากร

“ผู้มีถิ่นที่อยู่ทางภาษี” หมายความว่า ผู้มีถิ่นที่อยู่ทางภาษีตามความตกลงระหว่างประเทศเกี่ยวกับการแลกเปลี่ยนข้อมูล

“กลุ่มบริษัทหรือห้างหุ้นส่วนนิติบุคคลข้ามชาติ” หมายความว่า

(1) บริษัทหรือห้างหุ้นส่วนนิติบุคคลตั้งแต่สองรายขึ้นไปที่มีความสัมพันธ์กันด้านการควบคุมตามหลักการทางบัญชีที่รับรองทั่วไปเกี่ยวกับงบการเงินรวม และบริษัทหรือห้างหุ้นส่วนนิติบุคคลดังกล่าวเป็นผู้มีถิ่นที่อยู่ทางภาษีในประเทศหรือเขตเศรษฐกิจที่แตกต่างกันมากกว่าหนึ่งประเทศหรือเขตเศรษฐกิจ หรือบริษัทหรือห้างหุ้นส่วนนิติบุคคลรายหนึ่งรายใดเป็นผู้มีถิ่นที่อยู่ทางภาษีในประเทศหรือเขตเศรษฐกิจหนึ่งและได้กระทำกิจการผ่านสถานประกอบการถาวรในต่างประเทศหรือเขตเศรษฐกิจอื่นด้วย หรือ

(2) บริษัทหรือห้างหุ้นส่วนนิติบุคคลซึ่งเป็นผู้มีถิ่นที่อยู่ทางภาษีในประเทศหรือเขตเศรษฐกิจหนึ่งที่ได้กระทำกิจการผ่านสถานประกอบการถาวรในต่างประเทศหรือเขตเศรษฐกิจอื่นด้วย

“บริษัทหรือห้างหุ้นส่วนนิติบุคคลลำดับสูงสุด” หมายความว่า

(1) บริษัทหรือห้างหุ้นส่วนนิติบุคคลที่มีการควบคุมไม่ว่าทางตรงหรือทางอ้อมในบริษัทหรือห้างหุ้นส่วนนิติบุคคลอื่นของกลุ่มบริษัทหรือห้างหุ้นส่วนนิติบุคคลข้ามชาตินั้น อันเป็นเหตุให้มีหน้าที่ต้องจัดทำงบการเงินรวมตามหลักการทางบัญชีที่รับรองทั่วไปของประเทศหรือเขตเศรษฐกิจที่บริษัทหรือห้างหุ้นส่วนนิติบุคคลนั้นเป็นผู้มีถิ่นที่อยู่ทางภาษี หรือพึงมีหน้าที่ต้องจัดทำงบการเงินรวมหากหลักทรัพย์

/ ของบริษัท ...

ของบริษัทหรือห้างหุ้นส่วนนิติบุคคลนั้นมีการซื้อขายในตลาดหลักทรัพย์ของประเทศหรือเขตเศรษฐกิจที่บริษัทหรือห้างหุ้นส่วนนิติบุคคลนั้นเป็นผู้มีถิ่นที่อยู่ทางภาษีหรือตลาดหลักทรัพย์แห่งประเทศไทยหากประเทศหรือเขตเศรษฐกิจดังกล่าวไม่มีตลาดหลักทรัพย์ และไม่ถูกควบคุมในลักษณะเช่นว่านั้นโดยบริษัทหรือห้างหุ้นส่วนนิติบุคคลอื่นใดของกลุ่มบริษัทหรือห้างหุ้นส่วนนิติบุคคลข้ามชาติดังกล่าว หรือ

(2) บริษัทหรือห้างหุ้นส่วนนิติบุคคลที่ไม่มีความสัมพันธ์ด้านการควบคุมตามหลักการทางบัญชีที่รับรองทั่วไปตาม (1) กับบริษัทหรือห้างหุ้นส่วนนิติบุคคลอื่น แต่บริษัทหรือห้างหุ้นส่วนนิติบุคคลนั้นได้กระทำกิจการผ่านสถานประกอบการถาวรในต่างประเทศหรือเขตเศรษฐกิจอื่น

“ตัวแทนของบริษัทหรือห้างหุ้นส่วนนิติบุคคลลำดับสูงสุด” หมายความว่า บริษัทหรือห้างหุ้นส่วนนิติบุคคลรายหนึ่งของกลุ่มบริษัทหรือห้างหุ้นส่วนนิติบุคคลข้ามชาติที่ได้รับการแต่งตั้งโดยบริษัทหรือห้างหุ้นส่วนนิติบุคคลลำดับสูงสุดให้มีหน้าที่แจ้งข้อความตามประกาศนี้แทนบริษัทหรือห้างหุ้นส่วนนิติบุคคลลำดับสูงสุดนั้นในประเทศหรือเขตเศรษฐกิจที่บริษัทหรือห้างหุ้นส่วนนิติบุคคลที่ได้รับแต่งตั้งนั้นเป็นผู้มีถิ่นที่อยู่ทางภาษี

“เจ้าหน้าที่ผู้มีอำนาจ” หมายความว่า เจ้าหน้าที่ผู้มีอำนาจตามความตกลงระหว่างประเทศเกี่ยวกับการแลกเปลี่ยนข้อมูล

“ความตกลงระหว่างเจ้าหน้าที่ผู้มีอำนาจว่าด้วยการแลกเปลี่ยนข้อมูล” หมายความว่า ความตกลงระหว่างเจ้าหน้าที่ผู้มีอำนาจที่กำหนดให้ประเทศหรือเขตเศรษฐกิจซึ่งเป็นคู่สัญญาหรือภาคีสมาชิกต้องแลกเปลี่ยนข้อมูลเกี่ยวกับรายงานตามประกาศนี้โดยอัตโนมัติกับคู่สัญญาหรือภาคีสมาชิกอื่น

“ระบบแลกเปลี่ยนข้อมูลล้มเหลว” หมายความว่า กรณีที่ประเทศหรือเขตเศรษฐกิจหนึ่งมีความตกลงระหว่างเจ้าหน้าที่ผู้มีอำนาจว่าด้วยการแลกเปลี่ยนข้อมูลและความตกลงนั้นมีผลใช้บังคับแล้ว แต่ประเทศหรือเขตเศรษฐกิจนั้นไม่สามารถส่งรายงานข้อมูลตามประกาศนี้ให้กับประเทศไทยได้เนื่องจากเหตุขัดข้องที่ไม่ได้กำหนดไว้ในความตกลงดังกล่าว

“รายงานข้อมูลรายประเทศ (Country-by-Country Report)” หมายความว่า รายงานข้อมูลของกลุ่มบริษัทหรือห้างหุ้นส่วนนิติบุคคลข้ามชาติเกี่ยวกับบริษัทหรือห้างหุ้นส่วนนิติบุคคลแต่ละรายของกลุ่มบริษัทหรือห้างหุ้นส่วนนิติบุคคลข้ามชาตินั้นและสถานประกอบการถาวรแต่ละแห่งของบริษัทหรือห้างหุ้นส่วนนิติบุคคลดังกล่าว ณ วันสิ้นรอบระยะเวลาบัญชีของบริษัทหรือห้างหุ้นส่วนนิติบุคคลลำดับสูงสุดของกลุ่มบริษัทหรือห้างหุ้นส่วนนิติบุคคลข้ามชาตินั้น ตามรายการข้อมูลที่ปรากฏตามแบบรายงานข้อมูลแนบท้ายประกาศนี้

ข้อ 2 ให้บริษัทหรือห้างหุ้นส่วนนิติบุคคลดังต่อไปนี้ ของกลุ่มบริษัทหรือห้างหุ้นส่วนนิติบุคคลข้ามชาติ มีหน้าที่แจ้งข้อความตามรายงานข้อมูลรายประเทศ (Country-by-Country Report) ตาม Country-by-Country Reporting XML Schema ที่องค์การเพื่อความร่วมมือทางเศรษฐกิจและการพัฒนา (The Organisation for Economic Co-operation and Development) กำหนด เป็นภาษาอังกฤษ ต่อเจ้าพนักงานประเมินพร้อมกับการยื่นแบบ ภ.ง.ด.50

(1) บริษัทหรือห้างหุ้นส่วนนิติบุคคลลำดับสูงสุดที่ตั้งขึ้นตามกฎหมายไทย

/ (2) บริษัท ...

(2) บริษัทหรือห้างหุ้นส่วนนิติบุคคลที่กระทำกิจการในประเทศไทย หากปรากฏข้อเท็จจริงอย่างหนึ่งอย่างใดดังต่อไปนี้

(ก) บริษัทหรือห้างหุ้นส่วนนิติบุคคลลำดับสูงสุดของกลุ่มบริษัทหรือห้างหุ้นส่วนนิติบุคคลข้ามชาติไม่มีหน้าที่แจ้งข้อความตามรายงานข้อมูลรายประเทศ (Country-by-Country Report) ในประเทศหรือเขตเศรษฐกิจที่บริษัทหรือห้างหุ้นส่วนนิติบุคคลนั้นเป็นผู้มีถิ่นที่อยู่ทางภาษี

(ข) บริษัทหรือห้างหุ้นส่วนนิติบุคคลลำดับสูงสุดเป็นผู้มีถิ่นที่อยู่ทางภาษีในประเทศหรือเขตเศรษฐกิจที่มีความตกลงระหว่างประเทศเกี่ยวกับการแลกเปลี่ยนข้อมูล แต่ไม่มีความตกลงระหว่างเจ้าหน้าที่ผู้มีอำนาจว่าด้วยการแลกเปลี่ยนข้อมูลกับประเทศไทย หรือมีความตกลงระหว่างเจ้าหน้าที่ผู้มีอำนาจดังกล่าวแต่ยังไม่มีผลใช้บังคับสำหรับการแลกเปลี่ยนรายงานข้อมูลรายประเทศ (Country-by-Country Report) ของรอบระยะเวลาบัญชีที่ต้องรายงานข้อมูล หรือ

(ค) ปรากฏเหตุของระบบแลกเปลี่ยนข้อมูลล้มเหลว

“ข้อ 2/1 ให้บริษัทหรือห้างหุ้นส่วนนิติบุคคลที่มีหน้าที่แจ้งข้อความตามข้อ 2  
แจ้งข้อความดังกล่าวผ่านระบบเครือข่ายอินเทอร์เน็ตทางเว็บไซต์ (Website) ของกรมสรรพากร www.rd.go.th โดยวิธีการใดวิธีการหนึ่ง ดังนี้

(1) เข้าสู่ระบบรายงานข้อมูลรายประเทศ (Country-by-Country Report) ทางเว็บไซต์ (Website) ของกรมสรรพากร www.rd.go.th โดยตรง โดยใช้ชื่อผู้ใช้ (Username) และรหัสผ่าน (Password) ที่ได้รับจากการลงทะเบียนเข้าใช้ระบบดังกล่าวของกรมสรรพากร

(2) เข้าสู่ระบบรายงานข้อมูลรายประเทศ (Country-by-Country Report) ทางเว็บไซต์ (Website) ของกรมสรรพากร www.rd.go.th ผ่านระบบบริการ Tax Single Sign On ทางเว็บไซต์ (Website) ของกระทรวงการคลัง https://etax.mof.go.th โดยใช้ชื่อผู้ใช้ (Username) และรหัสผ่าน (Password) ที่ได้รับจากการลงทะเบียนเข้าใช้ระบบบริการ Tax Single Sign On ของกระทรวงการคลัง

ข้อ 2/2 บริษัทหรือห้างหุ้นส่วนนิติบุคคลที่ประสงค์จะแจ้งข้อความตามข้อ 2/1 จะต้องยื่นคำขอเพื่อลงทะเบียนการใช้ระบบรายงานข้อมูลรายประเทศ (Country-by-Country Report) ผ่านระบบเครือข่ายอินเทอร์เน็ตของกรมสรรพากรตามข้อ 2/1 (1) หรือระบบบริการ Tax Single Sign On ของกระทรวงการคลังตามข้อ 2/1 (2) และเมื่อได้รับอนุมัติแล้วจึงจะมีสิทธิแจ้งข้อความตามรายงานข้อมูลรายประเทศ (Country-by-Country Report) ผ่านระบบเครือข่ายอินเทอร์เน็ตทางเว็บไซต์ (Website) ของกรมสรรพากร www.rd.go.th

ข้อ 2/3 การแจ้งข้อความตามรายงานข้อมูลรายประเทศ (Country-by-Country Report) ตามข้อ 2/1 ให้ถือว่าบริษัทหรือห้างหุ้นส่วนนิติบุคคลได้แจ้งข้อความดังกล่าวแล้วเมื่อบริษัทหรือ  
ห้างหุ้นส่วนนิติบุคคลนั้นได้รับใบรับการแจ้งข้อความตามรายงานข้อมูลรายประเทศ (Country-by-Country Report) จากระบบรายงานข้อมูลรายประเทศ (Country-by-Country Report)”

*(แก้ไขเพิ่มเติมโดยประกาศอธิบดีกรมสรรพากร เกี่ยวกับภาษีเงินได้ (ฉบับที่ 419)ฯ ให้ใช้บังคับสำหรับ  
การแจ้งข้อความสำหรับรอบระยะเวลาบัญชีที่เริ่มในหรือหลังวันที่ 1 มกราคม พ.ศ. 2564 เป็นต้นไป)*

/ ข้อ 3 ให้บริษัท ...

ข้อ 3 ให้บริษัทหรือห้างหุ้นส่วนนิติบุคคลตามข้อ 2 (2) ได้รับยกเว้นหน้าที่แจ้งข้อความตามข้อ 2 หากปรากฏข้อเท็จจริงดังต่อไปนี้

(1) บริษัทหรือห้างหุ้นส่วนนิติบุคคลลำดับสูงสุดของกลุ่มบริษัทหรือห้างหุ้นส่วนนิติบุคคลข้ามชาติได้แต่งตั้งตัวแทนของบริษัทหรือห้างหุ้นส่วนนิติบุคคลลำดับสูงสุดเพื่อแจ้งข้อความตามรายงานข้อมูลรายประเทศ (Country-by-Country Report) ต่อเจ้าหน้าที่ผู้มีอำนาจของประเทศหรือเขตเศรษฐกิจที่ตัวแทนดังกล่าวเป็นผู้มีถิ่นที่อยู่ทางภาษี

(2) ประเทศหรือเขตเศรษฐกิจที่ตัวแทนของบริษัทหรือห้างหุ้นส่วนนิติบุคคลลำดับสูงสุดตาม (1) เป็นผู้มีถิ่นที่อยู่ทางภาษีมีกฎหมายกำหนดหน้าที่การแจ้งข้อความตามรายงานข้อมูลรายประเทศ(Country-by-Country Report) ต่อเจ้าหน้าที่ผู้มีอำนาจ

(3) ประเทศหรือเขตเศรษฐกิจที่ตัวแทนของบริษัทหรือห้างหุ้นส่วนนิติบุคคลลำดับสูงสุดตาม (1) เป็นผู้มีถิ่นที่อยู่ทางภาษีมีความตกลงระหว่างเจ้าหน้าที่ผู้มีอำนาจว่าด้วยการแลกเปลี่ยนข้อมูลกับประเทศไทยซึ่งมีผลใช้บังคับแล้วภายในวันสุดท้ายของกำหนดเวลาการแจ้งข้อความตามรายงานข้อมูลรายประเทศ (Country-by-Country Report) ตามประกาศนี้

(4) เจ้าหน้าที่ผู้มีอำนาจของประเทศหรือเขตเศรษฐกิจที่ตัวแทนของบริษัทหรือห้างหุ้นส่วนนิติบุคคลลำดับสูงสุดตาม (1) เป็นผู้มีถิ่นที่อยู่ทางภาษีไม่ได้แจ้งเหตุของระบบแลกเปลี่ยนข้อมูลล้มเหลวต่อเจ้าหน้าที่ผู้มีอำนาจของประเทศไทย

(5) ตัวแทนของบริษัทหรือห้างหุ้นส่วนนิติบุคคลลำดับสูงสุดตาม (1) ได้แจ้งต่อเจ้าหน้าที่ผู้มีอำนาจของประเทศหรือเขตเศรษฐกิจที่ตนเป็นผู้มีถิ่นที่อยู่ทางภาษีถึงสถานะการเป็นตัวแทนดังกล่าว และ

(6) บริษัทหรือห้างหุ้นส่วนนิติบุคคลตามข้อ 2 (2) นั้นได้แจ้งต่อเจ้าหน้าที่ผู้มีอำนาจของประเทศไทยเกี่ยวกับการแต่งตั้งตัวแทนของบริษัทหรือห้างหุ้นส่วนนิติบุคคลลำดับสูงสุดตาม (1)

“ข้อ 4 บริษัทหรือห้างหุ้นส่วนนิติบุคคลลำดับสูงสุดของกลุ่มบริษัทหรือห้างหุ้นส่วนนิติบุคคลข้ามชาติที่เป็นผู้มีถิ่นที่อยู่ทางภาษีในต่างประเทศหรือเขตเศรษฐกิจอื่นอาจแต่งตั้งตัวแทนของบริษัทหรือห้างหุ้นส่วนนิติบุคคลลำดับสูงสุดที่ตั้งขึ้นตามกฎหมายไทย และให้ตัวแทนของบริษัทหรือห้างหุ้นส่วนนิติบุคคลลำดับสูงสุดดังกล่าวแจ้งข้อความตามรายงานข้อมูลรายประเทศ (Country-by-Country Report) ต่อเจ้าพนักงานประเมินพร้อมกับแบบ ภ.ง.ด.50 ตามข้อ 2 และข้อ 2/1 ก็ได้หากปรากฏข้อเท็จจริงดังต่อไปนี้

(1) ประเทศหรือเขตเศรษฐกิจที่บริษัทหรือห้างหุ้นส่วนนิติบุคคลลำดับสูงสุดเป็นผู้มีถิ่นที่อยู่ทางภาษีไม่มีกฎหมายกำหนดให้บริษัทหรือห้างหุ้นส่วนนิติบุคคลลำดับสูงสุดดังกล่าวมีหน้าที่แจ้งข้อความตามรายงานข้อมูลรายประเทศ (Country-by-Country Report)

(2) บริษัทหรือห้างหุ้นส่วนนิติบุคคลลำดับสูงสุดตาม (1) ได้แต่งตั้งบริษัทหรือห้างหุ้นส่วนนิติบุคคลที่ตั้งขึ้นตามกฎหมายไทยเป็นตัวแทนของบริษัทหรือห้างหุ้นส่วนนิติบุคคลลำดับสูงสุดเป็นหนังสือ พร้อมทั้งแจ้งการแต่งตั้งดังกล่าวต่อเจ้าหน้าที่ผู้มีอำนาจของประเทศไทย และ

/(3) รอบระยะเวลา ...

(3) รอบระยะเวลาบัญชีของตัวแทนของบริษัทหรือห้างหุ้นส่วนนิติบุคคลลำดับสูงสุดตาม (2) ตรงกันกับรอบระยะเวลาบัญชีของบริษัทหรือห้างหุ้นส่วนนิติบุคคลลำดับสูงสุด”

*(แก้ไขเพิ่มเติมโดยประกาศอธิบดีกรมสรรพากร เกี่ยวกับภาษีเงินได้ (ฉบับที่ 419)ฯ ให้ใช้บังคับสำหรับ  
การแจ้งข้อความสำหรับรอบระยะเวลาบัญชีที่เริ่มในหรือหลังวันที่ 1 มกราคม พ.ศ. 2564 เป็นต้นไป)*

ข้อ 5 ประกาศนี้ไม่ให้ใช้บังคับกับกรณีที่กลุ่มบริษัทหรือห้างหุ้นส่วนนิติบุคคลข้ามชาติที่มีรายได้รวมทั้งหมด (Consolidated Group Revenue) สำหรับรอบระยะเวลาบัญชีก่อนรอบระยะเวลาบัญชีที่ต้องรายงานข้อมูลตามประกาศนี้ ดังต่อไปนี้

(1) น้อยกว่า 28,000 ล้านบาท หรือ

(2) น้อยกว่าจำนวนเฉลี่ยของ 28,000 ล้านบาทซึ่งคำนวณตามจำนวนวันของรอบระยะเวลาบัญชีดังกล่าว ในกรณีที่รอบระยะเวลาบัญชีนั้นน้อยกว่าสิบสองเดือน

การคำนวณรายได้ตามวรรคหนึ่งที่เป็นเงินตราต่างประเทศให้เป็นเงินตราไทยให้ใช้อัตราถัวเฉลี่ยที่ธนาคารพาณิชย์รับซื้อสำหรับเงินโอนซึ่งธนาคารแห่งประเทศไทยได้ประกาศไว้ ณ วันสิ้นรอบระยะเวลาบัญชีก่อนรอบระยะเวลาบัญชีที่รายงานข้อมูลของบริษัทหรือห้างหุ้นส่วนนิติบุคคลลำดับสูงสุดของกลุ่มบริษัทหรือห้างหุ้นส่วนนิติบุคคลข้ามชาติ ถ้าไม่มีอัตราดังกล่าว ให้ใช้อัตราซื้อในตลาดต่างประเทศที่ธนาคารแห่งประเทศไทยได้ประกาศไว้ ณ วันสิ้นรอบระยะเวลาบัญชีก่อนรอบระยะเวลาบัญชีที่ต้องรายงานข้อมูลตามประกาศนี้ของบริษัทหรือห้างหุ้นส่วนนิติบุคคลลำดับสูงสุดของกลุ่มบริษัทหรือห้างหุ้นส่วนนิติบุคคลข้ามชาติ ทั้งนี้ หากวันสิ้นรอบระยะเวลาบัญชีนั้นไม่มีอัตราแลกเปลี่ยนที่ธนาคารแห่งประเทศไทยประกาศไว้ ให้ใช้อัตราแลกเปลี่ยนสุดท้ายที่ธนาคารแห่งประเทศไทยประกาศไว้สำหรับอัตราแลกเปลี่ยนนั้น ๆ ก่อนวันสิ้นรอบระยะเวลาบัญชี

ข้อ 6 ประกาศนี้มีผลใช้บังคับสำหรับการแจ้งข้อความสำหรับรอบระยะเวลาบัญชีที่เริ่มในหรือหลังวันที่ 1 มกราคม พ.ศ. 2564 เป็นต้นไป

ประกาศ ณ วันที่ 30 กันยายน พ.ศ. 2564

เอกนิติ นิติทัณฑ์ประภาศ

(นายเอกนิติ นิติทัณฑ์ประภาศ)

อธิบดีกรมสรรพากร